1. "וַיֵּרָ֤א אֵלָיו֙ ה' בְּאֵֽלֹנֵ֖י מַמְרֵ֑א..."- מדוע ה' התגלה לאברהם אחרי שעשה ברית מילה? (כדי לבקרו, שאברהם היה חולה אחרי הברית)
2. איפה ישב אברהם? ולמה בחר לשבת דווקא שם? (בפתח האוהל, כדי למצוא אורחים)
3. למה לא הסתובבו אנשים בחוץ? (בגלל שה' יודע כמה אברהם מתאמץ וטורח לטובת האורחים, לכן, באהבת ה' לאברהם גרם שדווקא ביום הזה תהיה השמש חזקה במיוחד, כמובן שבגלל זה אנשים ממש לא רצו להסתובב בדרכים)
4. האם אברהם אבינו הרגיש טוב באותו יום? (לא. זה היה היום השלישי מאז שעשה ברית מילה)
5. האם אחרי ברית המילה אברהם אבינו שוכב כדי לנוח במיטתו? (לא ולא! הוא מתאמץ ויושב בפתח האוהל, מחכה לאורחים, חושב איך להיטיב עם האנשים שיעברו. מדהים! איזו גדולה, איזו אהבת הטוב! אברהם אבינו לא מסוגל להפסיק לרגע מלעזור ומלהיטיב עם הבריות)
6. למה האנשים שהתקרבו לאוהל אברהם נשארו לעמוד רחוק? (כי לא רצו להטריחו)
7. **אתגר:** מה עשה אברהם כשהבין שהאנשים לא מתקרבים כדי שלא להטריח אותו? (הוא רץ אליהם ומשתחוה לקראתם כדי לכבד אותם. מרוב שאברהם השתוקק להכניס אורחים לביתו וליבו היה מלא שמחה לכבוד המצווה הוא פשוט שכח מכל הכאבים שהיו לו. וכשמישהו שמח ומתלהב ממשהו ורוצה בו – הוא מגייס כוחות גדולים והקב"ה עוזר לו בכך)
8. מי אמר למי- "אל נא תעבור מעל עבדך"? (אברהם לכל אחד מהאנשים/אורחים)
9. למה אברהם מציע לאורחים רק מעט מים וגם רק מציע שישבו תחת העץ? (מעט מים כדי להקל על נפשם העייפה מהדרך ושישבו תחת העץ כי שם יותר נעים וכך יתקררו ברוח שמצויה יותר מחוץ לבית מאשר בתוך האוהל)
10. **אתגר:** למה אברהם לא מציע לאורחים מקום לישון? (אברהם שם לב שהם עוברי דרך- כלומר, הם בדרכם למקום אחר ואינם רוצים להישאר לישון. לכן, לא הציע להם סתם להישאר לישון אלא הציע מה שיהיה להם באמת טוב- שירחצו את רגליהם ויתרעננו ואחר כך ימשיכו בדרכם הלאה)
11. מה הציע אברהם לאורחים הרבה לחם משובח והרבה אוכל או רק פת לחם? (פת לחם)
12. איך מתנהגים צדיקים – הרבה דיבורים ומעט מעשים או מעט דיבורים והרבה מעשים? (מעט דיבורים והרבה מעשים)
13. אילו דברים אברהם אבינו הביא בפועל לאורחים? (חמאה, חלב, בן בקר(עגל))
14. **אתגר:** מי הייתה הראשונה שעזרה לאברהם בהכנת הסעודה? (שרה!)
15. איזה עגל בחר אברהם להביא לאורחיו הנכבדים? (רך וטוב. אברהם כ"כ רוצה לגמול חסד ולכן בעצמו רץ ומתגבר על כאביו, הכל כדי להיטיב עם אורחיו! הוא מכין בעין יפה מאוד בשר רב (עגל אחד מספיק להרבה אנשים) ומשובח (רך וטוב זה איכותי יותר מפרה בוגרת))
16. **אתגר:** מי היה הנער שאותו רצה אברהם לחנך למצוות הכנסת אורחים? (ישמעאל)
17. איפה עמד אברהם אבינו בזמן שהאורחים אכלו? (בזמן שאכלו אברהם היה עומד לידם ומשרת אותם ורואה שלא חסר להם דבר בסעודה. לא נח! (ת"י, רלב"ג) אברהם אבינו גם הקפיד לעמוד רגוע ושקט, כדי שהאורחים לא ירגישו שהתאמץ כל כך בשבילם. והם ישבו ואכלו (חזקוני))
18. איפה שרה נמצאת כשהמלאך דיבר עם אברהם? (שרה אמנו צנועה ולכן למרות שעבדה הרבה בהכנת האוכל נשארה באוהל. כמה צדיקה שרה! מצד אחד כמה היא טרחה ועמלה על הכנת הסעודה- ועבדה קשה בהכנת העוגות, ובכל זאת איפה היא בזמן שהגברים יושבים לאכול?- באוהל, פשוט בגלל שזה לא מתאים כך שאישה תשב עם גברים (רש"י) אשרינו מה טוב חלקנו שזו אמא שלנו!)
19. איזה בשורה אמר האיש לאברהם אבינו? (בשנה הבאה בזמן הזה בדיוק אשוב, ולשרה ייוולד בן!)
20. **אתגר:** איזו ברכה מיוחדת תתחיל להתקיים כשיוולד לאברהם ושרה בן? ('ואעשך לגוי גדול'! העם של ה' בעולם!)
21. למה שרה צחקה כששמעה את האיש מברך את אברהם שיוולד להם בן בעוד שנה? (אברהם ושרה היו אז זקנים, והגיעו לימים רבים (אב"ע), והפסיק להיות לשרה התהליך שקורה באישה שבזכותו היא יכולה ללדת)
22. האם שרה ידעה שהאיש המבשר לאברהם על הולדת בנה הוא מלאך ה'? (ודאי שלא, שרה חשבה שאלו אנשים ולא מלאכים ולכן צחקה למשמע דבריהם)
23. ה' אומר לאברהם- "למה צחקה שרה"- ה' אומר לאברהם, אפילו אם היו אלו אנשים רגילים היה על שרה לומר...? (אמן כן יהי רצון!)
24. מה אברהם שואל את שרה? (למה היא צחקה)
25. **אתגר:** "ותכחש שרה לאמר לא צחקתי כי יראה..."- למה שרה אומרת לאברהם שהיא לא צחקה? (בגלל שהתביישה שצחקה על הבשורה (ספורנו))
26. **אתגר לתזכורת:** לפני כמה ימים עשה אברהם ברית מילה? (3 ימים!)
27. האורחים קמים כדי לצאת. מה עושה אברהם? (אברהם מיד קם והולך יחד איתם כדי ללוותם (רש"י). מדהים! על אף כל קשייו ואחרי כל מאמציו – אברהם ממשיך להתאמץ ולאסוף כח כדי לגמול חסד כמו שצריך עם האורחים)
28. מה ה' לא רוצה להסתיר מאברהם? (שהוא הולך להעניש את אנשי סדום)
29. למה ה' לא מסתיר מאברהם מה יקרה לסדום? ( בגלל שה' מאוד אוהב את אברהם עבדו הנאמן שממנו עתיד לצאת עם רב ועצום – עם ישראל - שיתברכו בו כל עמי העולם)
30. **אתגר ממש גדול:** ה' יודע שאברהם מרוב אהבתו לה' "יצוה את בניו ואת ביתו אחריו ושמרו דרך ה' לעשות צדקה ומשפט", מה אברהם ילמד את בניו ובני ביתו? (ללכת בדרך ה'- לעשות צדקה וחסד עם הבריות וגם לעשות דין ומשפט וללכת בדרך הצדק והיושר)
31. **אתגר:** מה הכוונה שזעקת סדום עולה לפני ה'? (צעקתם של האנשים העניים בסדום שרצו עזרה ולא הסכימו לעזור להם ולכן הם צעקו מרוב צער)
32. מה עשה אברהם ברגע ששמע שהרשעים שבסדום ימותו? (מתפלל שה' יסלח לאנשי סדום. מיד כשאברהם שומע על הכוונה להחריב ולהרוג את סדום, מתוך גודל האהבה שלו לעולם שברא ה' ולכל מי שה' ברא, הוא נעמד להתפלל ולהתחנן לפני ה' שירחם עליהם (אלשיך))
33. אברהם מתפלל- "אולי יש חמישים צדיקים..." מה עונה לו ה'? (ה' אומר שיסלח לכל אנשי המקום אם יש בערי סדום 50 צדיקים)
34. אברהם ממשיך ומתפלל בענווה גדולה לפני ה', אילו מילים לימדו אותנו על הענווה של אברהם? ("ואנוכי עפר ואפר", מיד כשאברהם שומע על הכוונה להחריב ולהרוג את סדום, מתוך גודל האהבה שלו לעולם שברא ה' ולכל מי שה' ברא, הוא נעמד להתפלל ולהתחנן לפני ה' שירחם עליהם (אלשיך). הוא לא מתייאש מראש (המלאכים כבר כמעט שם!), אלא מלא חשק ורצון לזכות את הבריות ולבקש עליהם רחמים. הוא כלל לא שמח שהם ימותו!)
35. למה אברהם המשיך להתפלל וביקש שאם יהיו פחות צדיקים אז שה' יסלח? (משום שחשש שלא יהיו 50 צדיקים ולכן המשיך להתחנן ולבקש, אולי ה' יסלח גם אם יהיו אפילו פחות צדיקים)
36. מה ענה ה' בכל פעם שביקש אברהם? (שהוא יסלח לכל העיר אם באמת יהיו במקום מספיק צדיקים)
37. למה המלאכים התעכבו כ"כ הרבה זמן מאז שיצאו מאוהל אברהם עד שהגיעו לסדום בערב? (כי הם מלאכי רחמים וכך אברהם יוכל לבקש רחמים על סדום)
38. האם לוט הרגיש קשור לסדום? (כן. "ולוט יושב בשער סדום"- הוא אפילו עמד בשער העיר והיה שופט בעיר)
39. **אתגר:** מה היה תפקידו של כל אחד מהמלאכים? (1. לבשר לשרה שיוולד לה בן. 2. להחריב את סדום. 3. לרפא את אברהם ולהציל את לוט)
40. מה עשה לוט כשראה את המלאכים? (קם לקראתם והזמינם לביתו)
41. **אתגר:** למה לוט אומר לאורחיו קודם "לינו" (-לבוא לישון) ורק אח"כ "ורחצו רגליכם" הרי זה ילכלך את הסדינים?! (כדי שאם יגלו אנשי סדום שהם בביתו יחשבו שרק עכשיו הגיעו ולא הספיקו להתארגן ולנקות את רגליהם)
42. למה המלאכים לא קיבלו את הזמנתו של לוט מיד? (כי היה יושב בסדום ולא היה צדיק וגם כי הם רצו לזכות אותו בזכויות מכיוון שידעו שיפציר בהם לבוא אליו (רמב"ן))
43. למה לוט אומר לאורחיו לבוא אל ביתו בדרך עקיפה? (מחשש השכנים שיגלו שהוא מפר את החוק בסדום שאוסר הכנסת אורחים)
44. **אתגר:** לוט מפציר במלאכים שיבואו לביתו- מה פירוש המילה "מפציר"? (מבקש הרבה פעמים)
45. אם לוט כזה רשע כמו שאמרנו מקודם – אז למה הזמין אותם להתארח? (בגלל שלמרות התחברותו לרשעים שבסדום, עלו בו זיכרונות מעשיו הטובים של אברהם והכנסת האורחים שלו, ולכן החליט להזמינם (רש"י))
46. מה הציע לוט לאורחיו שישתו ויאכלו? (יין ומצות)
47. **אתגר:** האם זה טוב לשתות הרבה יין? (לא. לוט היה צריך להציע להם חלב או מים שהם מזינים ובריאים ולא יין ובמיוחד שלא הרבה)
48. **אתגר:** מדוע לוט הציע לאורחיו דווקא מצות? (כי הם מוכנות מהר וכך האורחים יוכלו ללכת לישון מהר וגם כך הם יסיימו מהר לאכול ואנשי סדום לא יגלו שיש לו אורחים בבית)
49. למה אפילו שלא כל אנשי סדום הגיעו ליד ביתו של לוט בכל זאת יש עוון לכל אנשי סדום שמסרבים להכניס אורחים? (כי אף אחד לא מחה ואמר שזה לא בסדר)
50. לוט יוצא החוצה לאנשי סדום ומנסה להגן על אורחיו אך מצד שני ממש מתבלבל. במה התבלבל לוט? (שיותר חשוב לשמור על משפחתו מאשר על אורחיו)
51. האם אנשי העיר מקבלים את הצעתו של לוט? (לא. אנשי העיר כעסו על לוט וכבר רצו לשבור את הדלת)
52. המלאכים מתחילים להתערב בסיפור ומכים את אנשי סדום "בסנוורים"- מה הכוונה "בסנוורים"? (בעיוורון)
53. כאשר ראו אנשי העיר שהוכו בסנוורים, מה היו צריכים לעשות? (הם היו צריכים להודות שה' חולל נס זה, להתחרט על מעשיהם הרעים, לעזוב את ביתו של לוט ולשוב לבתיהם)
54. מה מצווים המלאכים את לוט? (להוציא מהעיר את כל משפחתו)
55. האם לוט הצליח לשכנע את חתניו? (לא. הם היו רשעים וחשבו שהוא משוגע בזה שהוא חושב שסדום באמת תחרב)
56. למה המלאכיםהאיצו בלוט? (כי השמש כבר החלה לעלות והם היו צריכים להוציא אותם מחוץ לעיר)
57. "וַֽיִּתְמַהְמָ֓הּ (כדאי לנגן עם הילדים...) ׀ וַיַּֽחֲזִ֨יקוּ הָֽאֲנָשִׁ֜ים בְּיָד֣וֹ וּבְיַד־אִשְׁתּ֗וֹ וּבְיַד֙ שְׁתֵּ֣י בְנֹתָ֔יו בְּחֶמְלַ֥ת ה' עָלָ֑יו וַיֹּֽצִאֻ֥הוּ וַיַּנִּחֻ֖הוּ מִח֥וּץ לָעִֽיר"- למה לוט התמהמה? (בגלל שטות- לוט היה בסכנת חיים והתעכב בשביל להציל את הכסף והרכוש שלו)
58. האם המלאכים הניחו ללוט להתמהמה ולהישאר בעיר? (ודאי שלא. המלאכים – שידעו שה' חומל עליו ורוצה שיחיה בזכות אברהם – החזיקו בו ובאשתו ובבנותיו והוציאום אל מחוץ לעיר לפני שיעבור עוד זמן ואז כבר יהיה מאוחר מידי וגם לוט יספה בעוון העיר)
59. למה המלאך מצווה את לוט ומשפחתו לא להביט אחורנית? (א. שלא יתעכבו כלל, שמא יענש עם כלל אנשי סדום (רשב"ם, רד"ק); ב. מי שמסתכל מרחוק זה נראה כאילו לא חטא כמו מי שעליו הוא מסתכל, ולוט שייך מאוד לסדום וחטא עימהם לכן אין זה מן הראוי שיראה בחורבן סדום והוא ניצל (רש"י). הרי הסיבה להצלתו היא זכותו של אברהם אבינו!)
60. האם לוט ומשפחתו הצליחו לקיים את ציווי המלאך לא להביט אחורנית? (לוט ובנותיו הצליחו אך אשתו שהייתה רשעה לא)
61. לוט חושש שלא יצליח לברוח להר ולכן מתחנן ש...? (שיסכימו שיברח לעיר צוער)
62. **אתגר:** האם המלאך אומר שה' מסכים שלוט ילך לצוער? (מסכים. המלאך אומר שה', מרוב אהבתו לאברהם, מסכים לבקשת לוט וזכותו של אברהם בעצם עומדת אף להצלת העיר צוער).
63. מה קרה ברגע שלוט הגיע לצוער? (החל לרדת על סדום והערים שמסביב גשם של מים שהפך לגשם של גופרית ואש ששרפו את הכל)
64. **אתגר גדול:** האם לאנשי סדום הייתה הזדמנות לחזור בתשובה? (כן, בודאי! ה' נתן להם עושר וברכה למעלה מ-50 שנה, ואפילו כשהחל העונש אם היו חוזרים בתשובה היו ניצלים, אך הם חשבו שה' לא רואה ויודע את מעשיהם{עיין תרגום יונתן})
65. **אתגר:** מדוע נהפכה אשת לוט דווקא למלח? (מידה כנגד מידה, כשביקש ממנה לוט מעט מלח בשבילם – היא כעסה עליו וענתה: גם את המנהג הרע הזה אתה רוצה להנהיג כאן?! [זאת לעומת שרה אמנו, שהיתה שותפה מלאה בהכנסת האורחים של אברהם וטרחה רבות עבורם]. לכן כשעברה על דברי המלאך והסתכלה לאחור – נענשה והפכה לגוש מלח- מידה כנגד מידה- במלח חטאה ובמלח נענשה)
66. "וַיַּשְׁכֵּ֥ם אַבְרָהָ֖ם בַּבֹּ֑קֶר..."- למה אברהם קם מוקדם והלך למקום בו התפלל על אנשי סדום? (מכיוון שאברהם דאג וקיווה שאכן סדום ניצלה בזכות הצדיקים לכן קם מוקדם לראות מה קרה בסופו של דבר)
67. מה ראה אברהם כשהביט לכיוון סדום וכל האיזור? ("וְהִנֵּ֤ה עָלָה֙ קִיטֹ֣ר הָאָ֔רֶץ כְּקִיטֹ֖ר הַכִּבְשָֽׁן"-עשן רב שעולה מן המקום שמלמד ששריפה גדולה התחוללה שם)
68. בזכות מה לוט ניצל מהעונש הקשה של סדום? (בזכות אהבת ה' הגדולה לאברהם אבינו! אמנם, גם ללוט היו 2 זכויות א) שלא גילה לפרעה כי שרה היא אשת אברהם. ב)על כך שהתלווה לאברהם במסעותיו. אך שתיהן לא מספיקות כדי להצילו בלי זכותו של אברהם)
69. **אתגר:** מדוע יצא לוט מצוער? (לוט יצא מצוער כי חשש שגם צוער תיחרב, שהרי נדחה חורבנה כדי שיוכל להימלט, ועכשיו שנמלט – אולי גם היא צריכה להיחרב)
70. כיצד נקראו הבנים של בנות לוט? (מואב ועמון)
71. "וַיִּסַּ֨ע מִשָּׁ֤ם אַבְרָהָם֙ אַ֣רְצָה הַנֶּ֔גֶב וַיֵּ֥שֶׁב בֵּין־קָדֵ֖שׁ וּבֵ֣ין שׁ֑וּר וַיָּ֖גָר בִּגְרָֽר"- למה אברהם עוזב את חברון ועובר לגור בארץ גרר? (בגלל שחרבו ערי סדום אז גם פסקו עוברי דרכים ואברהם משתוקק להכניס אורחים ולהמשיך לקרוא בשם ה'. לכן עובר למקום אחר בו יהיו מצויים עוברי דרכים)
72. איך היו צריכים אנשי גרר – ומלכם בראשם – לקבל פני אברהם ובני ביתו שבאו מדרך ארוכה? (להתעניין בשלומם, להציע מקום שיוכלו לנוח, לאכול ולשתות)
73. מה שאלו אנשי גרר את אברהם **מיד** כשהגיע לגרר? (מי זו האישה שבאה איתך)
74. **אתגר:** מה למד אברהם משאלת אנשי גרר? (שאין להם יראת שמים ואנשים כאלו עלולים להרוג אותו ולכן אמר על שרה שהיא אחותו)
75. "...וַיִּשְׁלַ֗ח אֲבִימֶ֨לֶךְ֙ מֶ֣לֶךְ גְּרָ֔ר וַיִּקַּ֖ח אֶת־שָׂרָֽה"- האם שרה הלכה מרצונה אל אבימלך? (לא! אבימלך שולח את אנשיו ולוקח את שרה נגד רצונה)
76. כיצד הודיע ה' לאבימלך כי מעשהו חמור ביותר? (ה' התגלה לאבימלך בחלום הלילה והזהירו כי הוא ראוי לעונש מוות על האישה הנשואה אשר לקח)
77. איך היה ראוי שאבימלך יגיב לדבר ה'? (להצטער ולבקש סליחה מאת ה' ומאת אברהם ושרה)
78. האם אבימלך מיד מבקש סליחה או שחושב שהוא צדיק ותמים? (אבימלך מִתַּמֵּם וטוען שעשה מעשיו בניקיון כפים, ואף מכנה עצמו 'צדיק' במקום להודות בחטאו ולבקש סליחה)
79. "וְעַתָּ֗ה הָשֵׁ֤ב אֵֽשֶׁת־הָאִישׁ֙ כִּֽי־נָבִ֣יא ה֔וּא..."- מה הפירוש 'נביא'? (יודע את האמת)
80. "וַיַּשְׁכֵּ֨ם אֲבִימֶ֜לֶךְ בַּבֹּ֗קֶר וַיִּקְרָא֙ לְכָל־עֲבָדָ֔יו וַיְדַבֵּ֛ר אֶת־כָּל־הַדְּבָרִ֥ים הָאֵ֖לֶּה בְּאָזְנֵיהֶ֑ם וַיִּֽירְא֥וּ הָֽאֲנָשִׁ֖ים מְאֹֽד"- איך הרגישו אבימלך ואנשיו בבוקר אחרי שאבימלך סיפר להם על דברי ה'? (נבהלו מאוד. אבימלך נבהל מאוד ומיד קורא לכולם. כאשר הם שומעים את דברי ה' הם גם כן נבהלים מאוד וחוששים שאברהם ושרה לא יסלחו להם ולא יתפללו עליהם, כמו שגויים מתנהגים, ואז הם יענשו וימותו)
81. **אתגר:** אבימלך מזדרז מרוב פחדו שמא יענש ע"י ה' וקורא לאברהם. האם אבימלך מיד מבקש סליחה מאברהם? (אבימלך נענש והוא חולה בעקבות מעשהו ובכל זאת לא רק שאינו מבקש סליחה ואינו מביע חרטה **אלא אפילו מאשים ומוכיח את אברהם**)
82. אברהם אומר לאבימלך "...רַ֚ק אֵין־יִרְאַ֣ת אֱלֹקִ֔ים בַּמָּק֖וֹם הַזֶּ֑ה..."- איך הבין אברהם שאין לאנשי גרר יראת שמים? (א- מכך שלא ריחמו עליהם ולא הציעו להם אוכל ושתיה, ב- מכך ששאלו שאלות על שרה בחוסר צניעות)
83. מה אברהם החליט ביחד עם שרה כבר לפני הרבה שנים? (שאם יגיעו למקומות בלי יראת שמים שהיא תאמר שהוא אָחִיהָ)
84. האם אבימלך בסוף חוזר בתשובה? (אבימלך חזר בתשובה. אמנם, לא תשובה שלימה, אלא מפחד העונש מוות שיקבל מה'. למדנו זאת מכך שנתן לאברהם מתנות, השיב את שרה ונתן לאברהם לבחור מקום לגור בארצו. וזה בשונה מפרעה שמיד גירש את אברהם ושרה)
85. מה נתן אבימלך לאברהם כדי לפייסו? (צאן, בקר, עבדים ושפחות)
86. **אתגר:** האם העבדים והשפחות שמחו לעבור להיות עבדים אצל אברהם? (בוודאי! היה ידוע שאברהם שונה מכולם ושהוא אדון אוהב ורחמן)
87. **אתגר גדול:** "וּלְשָׂרָ֣ה אָמַ֗ר הִנֵּ֨ה נָתַ֜תִּי אֶ֤לֶף כֶּ֨סֶף֙ לְאָחִ֔יךְ..."- איך פייס אבימלך את שרה? (אבימלך אמר לשרה שנתן לאברהם הרבה כסף. הוא עשה זאת כדי להראות בפני כולם שהוא מכבד אותה ושהוא מתאמץ לפייסה, וכך ידעו שלא נגע בה כלל, ויבינו שבעל כורחו ועל ידי נס נאלץ להשיבה לבעלה)
88. במה נענשו אבימלך ואנשי ביתו בעקבות לקיחת שרה? (כל היולדות לא יכלו ללדת וכל מי שהיה צריך להתפנות לא יכל וכולם היו ממש בסכנת נפשות!)
89. **משימה כיפית:** הצג עם אחיך איך כנראה הרגישו אנשי בית אבימלך בזמן שאבימלך התאמץ לפייס את אברהם ושרה? (מתח גדול שרר בבית אבימלך ובכל הממלכה. הם רגילים לאנשים שלא סולחים אפילו אחרי 30 שנה- כולם רצו לדעת האם יסכימו אברהם ושרה לסלוח על לקיחת שרה {נצי"ב לפס' ח'})
90. האם אברהם עשה עוד משהו אחרי שאמר לאבימלך שהוא סולח לו על מעשהו? (לא רק שאברהם ושרה הצדיקים סלחו בלב שלם לאבימלך ואנשיו ואפילו שנגרמה להם עגמת נפש גדולה מאוד, אלא, אברהם אפילו מתפלל על אבימלך שיתרפא מה שמראה שאברהם הרגיש והשתתף בצערו של אבימלך ובני ביתו!)
91. "וַֽה' פָּקַ֥ד אֶת־שָׂרָ֖ה..." מה פירוש המילה 'פָּקַ֥ד'? (זכר)
92. **אתגר:** למה לידת יצחק זה אירוע כל כך חשוב? (בגלל שביצחק הנולד תתגלה בחירת ה' בעם ישראל להיות לו לעם, וכן הבטחת הארץ לזרע אברהם)
93. בני כמה היו אברהם ושרה כשיצחק נולד? (אברהם בן 100 ושרה בת 90! מדהים!!)
94. האם ללדת בגיל של אברהם ושרה זה רגיל? (ממש לא! זה נס אדיר!)
95. **אתגר:** מה היו שני הציוויים של ה' שאברהם מקיים מיד אחרי לידת יצחק? (1- קריאת שמו יצחק, ע"פ ציווי ה'. 2- ברית מילה כשהיה יצחק בן 8 ימים)
96. **שאלה מאתגרת:** לידת יצחק בגיל כ"כ מאוחר מדהימה עד כדי ששרה אומרת "צְחֹ֕ק עָ֥שָׂה לִ֖י אֱלֹק֑ים" אבל למה שגם כל מי שישמע על לידת שרה בגיל מאוחר יצחק ויהיה שמח גם כן? ([א] אברהם ושרה לא היו "סתם" אנשים, אלא צדיקים שכולם מכירים ולכן כולם שמחו בשמחתם. [ב] באותו יום קרו עוד הרבה ניסים: הרבה עקרות נפקדו וילדו, הרבה חולים התרפאו, הרבה חרשים החלו לשמוע, הרבה עיוורים החלו לראות, הרבה תפילות נענו, ושמחה גדולה היתה בכל העולם! כל העולם נהנה מהולדת יצחק, זה לא סתם שבאותו יום יש ברכה כל כך גדולה- זהו היום שבו מתחילת ההופעה של עם ישראל! וכשעם ישראל מופיע בעולם אז ברכה גדולה מופיעה בעולם וממילא גם שמחה רבה!)
97. **אתגר גדול:** "וַתֹּ֗אמֶר מִ֤י מִלֵּל֙ לְאַבְרָהָ֔ם הֵינִ֥יקָה בָנִ֖ים שָׂרָ֑ה"- האם היה מישהו שעד כה העלה על דעתו לומר שלאברהם ושרה יוולד בן? (לא. אף אחד לא חשב לומר זאת ואפילו לא בתור נחמה)
98. מה קרה לאחר שנתיים מאז נולד יצחק? (אברהם עשה משתה גדול כדי לשמוח בבנו היקר ולהודות ולהלל לה' על הנס והחסד שעשה עימם ה')
99. מי השתתף במשתה הגדול? (חז"ל מלמדים אותנו שכל גדולי הדור היו במשתה, כל מלכי כנען שבא"י ושרי הצבא שלהם, כל מי שהשתתף ראה את הפלא הגדול והבין כי ה' הוא האלוקים ושמיצחק תמשיך משפחת אברהם- משפחה ההולכת בדרך ה'- ללמד את כולם תורה ולעבוד את ה' ושמזרעו ינחלו את הארץ)
100. האם ישמעאל היה מתנהג כראוי והולך בדרך ה'? (לא. הוא עבר עבירות, ואברהם ניסה להוכיחו, אבל הוא לא תיקן את דרכיו)
101. על מה ישמעאל צחק וזילזל ביום המשתה הגדול לכבוד גמילת יצחק? (הוא עשה צחוק מהמשתה ואומר שהוא זה שיורש את אברהם ושארץ ישראל תהיה שלו. ובכלל הוא היה מלגלג ומזלזל בכל מה שאומרים לו)
102. "וַתֹּ֨אמֶר֙ לְאַבְרָהָ֔ם גָּרֵ֛שׁ הָֽאָמָ֥ה הַזֹּ֖את וְאֶת־בְּנָ֑הּ כִּ֣י לֹ֤א יִירַשׁ֙ בֶּן־הָֽאָמָ֣ה הַזֹּ֔את עִם־בְּנִ֖י עִם־יִצְחָֽק"- למה שרה רוצה שאברהם יגרש את ישמעאל מהבית? (מ-2 סיבות עיקריות- 1- כדי שישמעאל לא ישפיע לרעה על יצחק. 2- יצחק צריך לרשת את אברהם ולהיות לבדו המשך בית אברהם. שרה חוששת שישמעאל יקח חלק מירושת יצחק)
103. "וַיֵּ֧רַע הַדָּבָ֛ר מְאֹ֖ד בְּעֵינֵ֣י אַבְרָהָ֑ם עַ֖ל אוֹדֹ֥ת בְּנֽוֹ"- איך הגיב אברהם כששמע את דרישת שרה לגרש את ישמעאל? (שני דברים היו קשים מאוד לאברהם והיו רעים בעיניו: [א] שבנו ישמעאל יצא לתרבות רעה ומתנהג באופן שלילי ולא טוב; [ב] בקשת שרה שיגרש את אשתו השניה ואת בנם, שעם כל זה שהיה חוטא – עדיין אברהם אהבו מאוד, כי היה בנו. הוא גם עדיין קיווה שיצליח לשכנעו לתקן דרכיו והתנהגותו)
104. ה' אומר לאברהם לשמוע בקול שרה והסיבה- "כִּ֣י בְיִצְחָ֔ק יִקָּרֵ֥א לְךָ֖ זָֽרַע", מה הכוונה שביצחק יקרא לאברהם זרע? (באמת דווקא יצחק הוא הנקרא זרע אברהם ורק ממנו יצא עם ישראל, ובו יתקיימו כל ההבטחות שנאמרו לזרע אברהם)
105. **אתגר:** "וַיַּשְׁכֵּ֣ם אַבְרָהָ֣ם ׀ בַּבֹּ֡קֶר וַיִּֽקַּֽח־לֶחֶם֩ וְחֵ֨מַת מַ֜יִם..."- אברהם עומד בגבורה בניסיון מאת ה'. איזה מילה בפסוק מלמדת על הזריזות של אברהם לקיים את דבר ה'? ('וַיַּשְׁכֵּם'. אברהם משכים בבוקר, מתגבר ומזדרז כדי לקיים את הציווי למרות שזה מאוד קשה לו והוא אוהב את הגר וישמעאל)
106. אברהם ריחם על הגר וישמעאל ולכן נתן להם דברים לדרך. מה נתן אברהם להגר וישמעאל? (לחם ומים בכמות שמספיקה להליכה במדבר עד היישוב הקרוב. אך לא יותר כדי שלא להכביד עליהם. וכמובן גם כסף וזהב (ע"פ ראב"ע))
107. למה אברהם שם את הדברים על שכמה של הגר? (מצד אחד על מנת שלא תצטרך להתכופף כדי להרים אך מצד שני כדי להדגיש להגר באיזה מעמד היא מגורשת- לא כגבירת הבית אלא כשפחה, וכך גם בנה (ת"י, ספורנו, נצי"ב))
108. **אתגר:** מה היה ברור לכולם אחרי שאברהם גירש את הגר השפחה ובנה ישמעאל? (אברהם גירש את ישמעאל, וכך היה ברור לכל העולם (כולל הגר וישמעאל) וכמובן שרה ויצחק - ישמעאל לא יקבל דבר מירושת אברהם ובעיקר, לא יקבל חלק בארץ ישראל בה תתממש הבטחת ה' לאברהם להקים לו עם!)
109. "וַיִּכְל֥וּ הַמַּ֖יִם מִן־הַחֵ֑מֶת וַתַּשְׁלֵ֣ךְ אֶת־הַיֶּ֔לֶד תַּ֖חַת אַחַ֥ד הַשִּׂיחִֽם"- למה נגמרו המים להגר וישמעאל? (כי הגר טעתה בדרך ולכן המים לאט לאט נגמרו)
110. מה קרה לישמעאל אחרי שנגמרו המים? (ישמעאל נחלש ונהיה חולה מרוב צמא, ולא יכול ללכת, עד שנאלצה הגר לשאת אותו (חזקוני))
111. למה הגר השליכה את ישמעאל תחת אחד השיחים? (כשראתה שאינה מוצאת מים (רד"ק) ושישמעאל נעשה חולה מאוד (ראב"ע) – השליכה אותו בצל אחד השיחים, שלא יסבול מהשמש (אברבנאל))
112. "וַתֵּלֶךְ֩ וַתֵּ֨שֶׁב לָ֜הּ מִנֶּ֗גֶד הַרְחֵק֙ כִּמְטַֽחֲוֵ֣י קֶ֔שֶׁת כִּ֣י אָֽמְרָ֔ה אַל־אֶרְאֶ֖ה בְּמ֣וֹת הַיָּ֑לֶד..."- מה עשתה הגר במקום להשאר ולעזור לבנה הסובל? (הגר התרחקה הרבה כדי שלא לראות במות בנה, ובכתה מצער והתפללה לה' שיושיע ויציל את בנה. באותו זמן גם ישמעאל בכה והתפלל אל ה')
113. **אתגר:** ישמעאל והגר מתפללים לה', איזו תפילה ה' מקבל, של הגר או של ישמעאל? (של ישמעאל, כיוון שתפילת החולה על עצמו נאמרת ביותר כוונה ומעומק הלב)
114. מאיפה פתאום צצה הבאר ליד ישמעאל? (הבאר לא צצה פתאום, ה' עזר להגר לראות את הבאר שכבר הייתה שם והיא פשוט לא ראתה אותה)
115. "וַיְהִ֧י אֱלֹקִ֛ים אֶת־הַנַּ֖עַר וַיִּגְדָּ֑ל וַיֵּ֨שֶׁב֙ בַּמִּדְבָּ֔ר וַיְהִ֖י רֹבֶ֥ה קַשָּֽׁת"- במה ישמעאל היה מומחה כשהוא גדל במדבר? (ביריית חיצים- כלומר, ציד. ישמעאל בחר שלא להתפרנס מעבודת כפיים אלא לשבת במדבר ולשדוד ולגזול את העוברים שם. "רובה קשת" = אדם שאומנותו לירות חצים בקשת (רש"י))
116. **אתגר גדול:** איזו הבטחה התחילה להתקיים בישמעאל כשהוא היה במדבר? (התקיים מה שנאמר עליו "פרא אדם, ידו בכל" (לעיל ט"ז, י"ב))
117. מאיזה ארץ לקחה הגר אישה לישמעאל? (מצרים)
118. **"וַֽיְהִי֙ בָּעֵ֣ת הַהִ֔וא וַיֹּ֣אמֶר אֲבִימֶ֗לֶךְ וּפִיכֹל֙ שַׂר־צְבָא֔וֹ אֶל־אַבְרָהָ֖ם לֵאמֹ֑ר אֱלֹקִ֣ים עִמְּךָ֔ בְּכֹ֥ל אֲשֶׁר־אַתָּ֖ה עֹשֶֽׂה"- מה אמר אבימלך לאברהם כשבא אליו לכרות ברית? (ה' איתך בכל מעשיך!** אבימלך הבין אברהם מצליח בכל מעשיו בזכות ה'. לכן, הוא אפילו יוצא מעירו עם שר הצבא שלו ובא במיוחד כדי לכרות ברית עם אברהם)
119. **אתגר:** מה פירוש המילה "ניני" בפסוק "וְעַתָּ֗ה הִשָּׁ֨בְעָה לִּ֤י בֵֽאלֹקִים֙ הֵ֔נָּה אִם־תִּשְׁקֹ֣ר לִ֔י וּלְנִינִ֖י וּלְנֶכְדִּ֑י..."? (בני (אונקלוס))
120. **"כַּחֶ֜סֶד אֲשֶׁר־עָשִׂ֤יתִי עִמְּךָ֙ תַּֽעֲשֶׂ֣ה עִמָּדִ֔י וְעִם־הָאָ֖רֶץ אֲשֶׁר־גַּ֥רְתָּה בָּֽהּ"**- אבימלך אומר לאברהם כמו שאני נתתי לך מקום טוב לגור בו כך אתה תזכור לי חסד זה ו...- מה אבימלך מבקש שאברהם לא יעשה? (לא פגע בו ולא יגרש אותו וגם לא את בניו ולא את נכדיו מהארץ בה הם גרים)
121. האם אברהם הסכים להישבע לאבימלך שלא יפגע בו, בבניו ובנכדיו? (כן)
122. אתגר חשוב: **איזו מידה טובה וחשובה מאוד אנו לומדים מאברהם שהסכים להישבע? (**אברהם הוא בעל מידה נפלאה וגדולה של **הכרת הטוב**. הוא מסכים אפילו להישבע ואף לכרות ברית עם אבימלך, בגלל החסד שעשה לו בהיתר בחירת מקום המגורים. בכך אברהם גומל טובה במעשהו לא רק עם אבימלך אלא גם עם בניו ונכדיו! הוא נכון לגמול טובה אפילו למי שגרם לו צער גדול בעבר)
123. לפני שאברהם נשבע הוא עושה מעשה אמיץ, מהו המעשה? (לפני שאברהם נשבע לאבימלך, הוא מוכיח אותו – לא בצעקות ובכעס אלא בנחת – על באר מים שגזלו עבדי המלך ממנו. אברהם אבינו מלא בישרות ועל כן אינו פוחד אלא אומר באומץ את האמת, למרות שמולו עומד מלך חשוב (רלב"ג)
124. האם אבימלך חוזר בתשובה על גזילת הבאר? (כן, אך הוא לא יודע ואינו משער כלל מי יתכן וגזל את הבאר)
125. מה אברהם למד מזה שאבימלך החזיר את הבאר? (שאבימלך באמת מתקן ויש לו יראת שמיים ולכן השבועה ביניהם רצינית (ע"פ הנצי"ב))
126. מה נתן אברהם לאבימלך במתנה? (צאן ובקר. אברהם רואה את שינוי היחס של אבימלך ומרוב אהבתו את השלום היה מוכן לכרות עם אבימלך ברית אהבה – שהם יהיו אוהבים זה לזה)
127. **אתגר גדול:** מה הקשר בין 7 הכבשים לבין שם העיר באר שבע? (המספר 'שבע' דומה למילה שבועה. כשאבימלך יקבל את 7 הכבשים יהיה בזה עדות לשבועה שנשבעו ביניהם לדורות הבאים שהם לא יפגעו זה בזה ושהבאר שייכת לאברהם וזרעו (רד"ק, הנצי"ב, אברבנאל))
128. **"וַיִּטַּ֥ע אֶ֖שֶׁל בִּבְאֵ֣ר שָׁ֑בַע וַיִּ֨קְרָא־שָׁ֔ם בְּשֵׁ֥ם ה' אֵ֥-ל עוֹלָֽם"**- מה נטע וסידר אברהם בבאר שבע? (אברהם כ"כ רוצה להיטיב עם כולם ולכן נטע אשל ואיתו פרדס עצי פרי וגם עוד אוהלים והכל כדי להכניס אורחים.
129. איך אברהם היה מקרב את העוברים ושבים לעבודת ה'? (כי כשהיו רוצים להודות לו הוא לימד אותם שעליהם להודות בכלל לבורא העולם שכל העולם שלו (סוטה י:))
130. **אתגר:** מה הראשי תיבות שמתחבאים בשם העץ 'אש"ל'? (**א**כילה, **ש**תייה, **ל**ויה)
131. כמה נסיונות ניסה ה' את אברהם? (10)
132. **אתגר:** נסה להיזכר ב-5 מתוך 10 הנסיונות שניסה ה' את אברהם. (1. לך לך מארצך 2. רעב רק בארץ 3. לקיחת שרי לפרעה 4. מלחמת המלכים 5. לקיחת הגר לאישה 6. ברית המילה 7. לקיחת שרה לאבימלך 8. גירוש הגר 9. גירוש ישמעאל 10. עקידת יצחק) (ע"פ פירוש הרמב"ם למשנה באבות. אפשר להיעזר בדף השיר המצורף)
133. מהו הניסיון הקשה ביותר? (האחרון- עקידת יצחק)
134. **אתגר:** "וַיְהִ֗י אַחַר֙ הַדְּבָרִ֣ים הָאֵ֔לֶּה..."- מהם הדברים שקרו לפני הציווי על עקידת יצחק? (כל מה שאירע עם אבימלך- הברית איתו והמגורים בבאר שבע (רד"ק))
135. ה' קורא לאברהם, איך אברהם עונה לה' ומראה שהוא מוכן ומזומן? ('הנני', זו תשובה שמראה על ענווה והתבטלות לה'- הנה אני מוכן ומזומן)
136. "וַיֹּ֡אמֶר קַח־נָ֠א אֶת־בִּנְךָ֨ אֶת־יְחִֽידְךָ֤ אֲשֶׁר־אָהַ֨בְתָּ֙ אֶת־יִצְחָ֔ק..."- מדוע נקרא יצחק בנו יחידו של אברהם, הרי גם ישמעאל היה בן של אברהם? (בגלל שיצחק היה בנו היחיד של אברהם משרה אשתו ולא משפחה, ורק הוא נחשב זרעו של אברהם "כי ביצחק יקרא לך זרע" (רמב"ן))
137. "...וְהַֽעֲלֵ֤הוּ שָׁם֙ לְעֹלָ֔ה עַ֚ל אַחַ֣ד הֶֽהָרִ֔ים אֲשֶׁ֖ר אֹמַ֥ר אֵלֶֽיךָ" – למה ה' לא מגלה לאברהם לאיזה הר בדיוק הוא מתכוון? (כדי להגדיל את שכרו. שהרי כשלא ידוע וברור מה המטרה המדויקת ולאן הולכים הדרך קשה יותר (הנצי"ב, וכפי שכבר ראינו בציווי הראשון לאברהם "לך לך"))
138. מה ה' ציווה את אברהם? (לקחת את יצחק ולהעלות אותו לעולה בארץ המוריה- ירושלים)
139. **אתגר:** האם אברהם כבר התנסה בניסיון כ"כ קשה? (בודאי שלא, הרי יצחק היה בנו היחיד משרה. אברם ושרה ציפו שנים רבות ליצחק שיוולד וממנו עתיד לצאת עם ישראל. ומהרגע שיצחק נולד הלך יצחק בדרך ה'- במעשיו ובמידותיו ואברהם מאוד אהב אותו)
140. מה הכוונה שאברהם השכים בבוקר? ('וישכם' - הוא קם בבוקר מוקדם כבר בעלות השחר ובזריזות)
141. **אתגר:** מי סידר בשביל אברהם את האוכף והציוד לקראת היציאה לדרך? (אברהם לא מחכה שעבדיו יקשרו את האוכף והציוד לחמור אלא עושה זאת בעצמו, מרוב אהבה לה' ורצון לקיים דבריו בעצמו אברהם בכלל לא חושב על כבודו - ככה זה כשכ"כ אוהבים, עושים הכל למען מי שאוהבים)
142. מה פירוש המילים "ויחבוש את חמורו"? (קשר את האוכף של החמור)
143. מה זה לבקע עצים? (לחתוך)
144. **עוד אתגר:** "....וַיְבַקַּע֙ עֲצֵ֣י עֹלָ֔ה וַיָּ֣קָם וַיֵּ֔לֶךְ אֶל־הַמָּק֖וֹם אֲשֶׁר־אָֽמַר־ל֥וֹ הָֽאֱלֹקִֽים"- למה אברהם ביקע את העצים בבאר שבע ולא סמוך להר המוריה? (אברהם לא רוצה לקחת סיכון, הוא חושש שמא לא ימצא עצים במקום אליו יגיעו ואז קיום המצווה יתעכב. לכן, ברוב זריזותו, סמוך ליציאתו לדרך הוא גם מבקע [=חותך] עצים לצורך ההקרבה במזבח)
145. למה כתוב שאברהם מבקע את העצים רק בסוף, כשכולם מוכנים? (את העצים ביקע אברהם רחוק מביתו, כדי ששרה לא תראה ותשאל מדוע אינו לוקח שה לקרבן. והרי הוא אמר לה שלוקח את יצחק ללמוד בביהמ"ד של שם ועבר, והיא הסכימה. ובסופו של דבר אכן למד שם יצחק (הנצי"ב, תרגום ירושלמי על בראשית כ"ד, ס"ב))
146. אחרי כמה ימים של הליכה זיהה אברהם את ההר שאליו הוא צריך להגיע? (3 ימים)
147. "בַּיּ֣וֹם הַשְּׁלִישִׁ֗י וַיִּשָּׂ֨א אַבְרָהָ֧ם אֶת־עֵינָ֛יו וַיַּ֥רְא אֶת־הַמָּק֖וֹם מֵֽרָחֹֽק"- איך זיהה אברהם את המקום מרחוק? (אברהם נושא את עיניו ורואה הר שמעליו קשור ענן (=ענן נוגע בהר))
148. למה אברהם ויצחק ראו את ענן ה' ואילו הנערים לא ראו אותו? (הנערים לא יכלו לראות את המראה המיוחד של ענן ה' כי לא היו טהורים וצדיקים כמו אברהם ויצחק)
149. **אתגר גדול:** אברהם ויצחק אוספים את הציוד הדרוש בשביל הקרבת הקרבן "וילכו שניהם יחדיו", מה הכוונה שהם הלכו יחדיו? (שניהם הלכו ברצון גמור. יצחק שחשב שהולכים כדי להקריב כבש לעולה הלך ברצון גמור וכמוהו אברהם שיודע שהוא הולך כדי להקריב את בנו)
150. מהי 'מאכלת'? (סכין)
151. אברהם הולך, מלא באהבה עצומה לבנו היקר, ואיתו יצחק. יצחק שואל "...הִנֵּ֤ה הָאֵשׁ֙ וְהָ֣עֵצִ֔ים וְאַיֵּ֥ה הַשֶּׂ֖ה לְעֹלָֽה"- מה שואל יצחק? (יש עצים, ויש אש, אבל, איפה הכבש לקרבן?)
152. מאיפה מסביר אברהם לבנו האהוב יצחק שיהיה להם שה-כבש לקרבן? (אברהם עונה ליצחק באהבה רבה, ה' יבחר לו שה, ואם אין שה, אז סימן שבך, בני האהוב בחר ה' להיות הקרבן)
153. יצחק מבין מדברי אביו שה' בוחר בו להיות קרבן. האם יצחק הסכים להמשיך ללכת? (בוודאי! יצחק קיבל את דברי אביו בלב שלם ומתוך אהבה רבה לה' הלך עמו לעשות את רצון ה'- "וַיֵּֽלְכ֥וּ שְׁנֵיהֶ֖ם יַחְדָּֽו")
154. מה עשה אברהם **מיד** כשהגיע להר המוריה? (מיד כשהגיעו להר המוריה הזדרז אברהם ובנה את המזבח, ערך עליו את העצים, עקד את ידיו ורגליו של יצחק, והניחו על גבי העצים שעל המזבח)
155. מה הכוונה לערוך את העצים? (לסדר אותם על המזבח)
156. מה זה לעקוד? (לקשור את הידים והרגלים מאחורי הגב)
157. **אתגר:** "וַיִּשְׁלַ֤ח אַבְרָהָם֙ אֶת־יָד֔וֹ וַיִּקַּ֖ח אֶת־הַֽמַּאֲכֶ֑לֶת לִשְׁחֹ֖ט אֶת־בְּנֽוֹ"- האם יש עוד אדם בעולם, מאז שהעולם נברא, שהיה עומד בניסיון כמו של אברהם אבינו? (בוודאי שלא!)
158. למה המלאך קורא לאברהם בשמו פעמיים? (פעמיים, לשון חיבה, שכבר עמד בניסיון (רש"י). ועוד, שאברהם היה עסוק במצוה ומרוכז בה מאוד, והיה חשש שלא ישמע את דברי המלאך ולא ישים לב אליהם (רד"ק, כלי יקר))
159. **אתגר די קשה:** מלאך ה' אומר לאברהם בשם ה' לא לעשות שום דבר ליצחק. מה הסביר המלאך לאברהם שה' רצה מההתחלה? (שה' רצה לנסותו ושרק יעלה אותו על המזבח מבלי להקריבו. מההתחלה לא הייתה כוונת ה' שאברהם ממש ישחט את בנו, אלא הכל היה ניסיון. ה' רוצה את יצחק חי! שיהיה ירא ה', עמל בתורה ומוסר את הנפש להיטיב לאחרים)
160. אחרי שהמלאך עוצר את אברהם, נושא אברהם את עיניו ולפתע רואה דבר משמח בתוך השיח, מה ראה אברהם? (שה' זימן לו איל שנתפס בסבך העצים. כנראה שזה מאת ה' כדי שיוכל להקריבו במקום בנו, אברהם שמח שיוכל להקריב קרבן לה')
161. איזו חיה היא איל? (כבש זכר)
162. "וַיִּקְרָ֧א אַבְרָהָ֛ם שֵֽׁם־הַמָּק֥וֹם הַה֖וּא ה' ׀ יִרְאֶ֑ה אֲשֶׁר֙ יֵֽאָמֵ֣ר הַיּ֔וֹם בְּהַ֥ר ה' יֵֽרָאֶֽה"- איך קרא אברהם למקום העקידה? (ה' יִרְאֶה)
163. **אתגר:** אברהם קורא למקום "ה' יִרְאֶה"- מה ה' יִרְאֶה במקום הזה ובזכותו יסלח תמיד לעם ישראל? (את מעשה העקידה! מסירות הנפש של אברהם לקיים את מצות ה'!)
164. מה נבנה לאחר שנים רבות על אותו הר שבו עקד אברהם את יצחק? (בית המקדש, המקום הקדוש ביותר בו כל עם ישראל מקריבים קרבנות ואליו עולים לרגל)
165. **אתגר גדול:** מה הכוונה שה' נשבע בשמו הגדול? (בכך שה' נשבע בשמו הגדול הובטחה נצחיותן של הברכות! – "זו היא השבועה הגדולה העומדת לעד" (ראב"ע, רמב"ן))
166. מה הכוונה שעם ישראל יירשו את שער אויביו? (שעמ"י יירשו-יכבשו את ערי האויבים שלהם [ונאמר "שער" כי כשעוברים את השער של עיר במלחמה, שזה המקום הכי מוגן – כל העיר כבר נחשבת ככבושה])
167. **אתגר:** הקשב היטב לסוף פסוק י"ח- מהו הדבר המרכזי במעשה העקידה **שבעקבותיו**- כלומר, בגללו זכה אברהם לכל הברכות הללו- "וְהִתְבָּֽרְכ֣וּ בְזַרְעֲךָ֔ כֹּ֖ל גּוֹיֵ֣י הָאָ֑רֶץ עֵ֕קֶב אֲשֶׁ֥ר שָׁמַ֖עְתָּ בְּקֹלִֽי"? ("**עֵ֕קֶב** אֲשֶׁ֥ר שָׁמַ֖עְתָּ בְּקֹלִֽי"- מפני שרצה לקיים ולשמוע רק לדבר ה')
168. אברהם חוזר בהתרוממות רוח גדולה ממעשה העקידה. איך הוא מתייחס אל הנערים שחיכו עם החמור? (אברהם חוזר לנערים, והולך עמהם בענוותנותו הגדולה "יחדיו"- כאחד, כאילו הם שווים לו, למרות המעלה הגבוהה שזכה לה בעמדו בניסיון הגדול)
169. לאן הלכו אברהם והנערים אחרי העקידה? (לבאר שבע)
170. לאן הלך יצחק? (לא כתוב לאן הלך יצחק. חז"ל מלמדים אותנו שהלך ללמוד אצל שם ועבר בישיבה (ת"י))
171. **אתגר:** על מה חשב אברהם בדרכו לבאר שבע? (אברהם מהרהר: אילו הייתי מקריב את יצחק באמת – לא היו לו בנים! עלי לדאוג להשיא לו אישה...)
172. "וַיְהִ֗י אַֽחֲרֵי֙ הַדְּבָרִ֣ים הָאֵ֔לֶּה וַיֻּגַּ֥ד לְאַבְרָהָ֖ם לֵאמֹ֑ר הִ֠נֵּה יָֽלְדָ֨ה מִלְכָּ֥ה גַם־הִ֛וא בָּנִ֖ים לְנָח֥וֹר אָחִֽיךָ"- מה באו וסיפרו לאברהם כשהוא היה בדרך חזרה לביתו? (ה' דאג שיבשרו לאברהם שנולדה האישה הראויה ליצחק, והיא ממשפחת אברהם! מִלְכָּה אחות שרה, שהיתה אשת נחור אח אברהם, ילדה בנים)
173. לפניך כל צאצאי נחור: *עוץ, בוז, קמואל, כשד, חזו, פלדש, ידלף, בתואל, רבקה, טבח, גחם, תחש, מעכה* – מי הכי חשוב או חשובה מבין כולם? (כולם לא נכתבו אלא בשביל רבקה בת בתואל שממנה עתיד לצאת עם ישראל!)

כמה שאלות אתגריות לסיום:

1. מי הייתה אחותה של שרה? (מילכה)
2. מי היה אח של אברהם? (נחור)
3. מה שמו של הבן דוד של יצחק? (בתואל)
4. מי היה הדוד של בתואל? (אברהם)
5. מי היה סבא של רבקה? (נחור)
6. מי היה אחיין של נחור? (יצחק)
7. מי הייתה גיסתו של אברהם? (מילכה)
8. כמה דודים היו לרבקה? (7)